PSH ปรับแผนรับมือ “โควิด” รักษาสภาพคล่อง-คุมปริมาณก่อสร้าง พร้อมอัดแคมเปญเร่งยอดโอน
PSH ปรับแผนรับมือ "โควิด" รักษาสภาพคล่อง-คุมปริมาณก่อสร้าง พร้อมอัดแคมเปญเร่งยอดโอน
PSH ปรับแผนรับมือ "โควิด" รักษาสภาพคล่อง-คุมปริมาณก่อสร้าง พร้อมอัดแคมเปญเร่งยอดโอน
7 เม.ย. 2563

นางสุพัตรา เป้าเปี่ยมทรัพย์ ประธานเจ้าหน้าที่บริหาร บริษัท พฤกษา เรียลเอสเตท จำกัด (มหาชน) ในเครือ บริษัท พฤกษา โฮลดิ้ง จำกัด (มหาชน) หรือ PSH เปิดเผยว่า บริษัทได้เร่งปรับแผนการดำเนินธุรกิจใหม่เพื่อรับมือสภาวะวิกฤติโควิด-19 อย่างเข้มข้น โดยเฉพาะอย่างยิ่งการรักษาสภาพคล่อง รวมถึงการบริหารค่าใช้จ่ายทุกประเภทภายในองค์กรให้เกิดประสิทธิภาพสูงสุด มีการทบทวนแผนการเปิดโครงการใหม่
โดยเน้นขายโครงการที่เป็น Inventory และควบคุมปริมาณก่อสร้างให้สมดุล พร้อมกันนี้ได้จับมือกับธนาคารพันธมิตรหลายแห่งจัดแคมเปญพิเศษเพื่อเร่งการโอน อาทิ ฟรีดอกเบี้ยนาน 2 ปี  หรือดอกเบี้ยอัตราพิเศษ รวมถึงบริการวางแผนทางการเงิน เป็นต้น
ด้านกลยุทธ์การตลาดและการขาย (Sale Innovation) จะเน้นใช้ช่องทางดิจิทัลต่างๆ ในการสร้างประสบการณ์การขายแบบไร้รอยต่อให้ลูกค้ารู้สึกเหมือนได้เยี่ยมชมโครงการเองที่บ้าน เป็นการอำนวยความสะดวกสบายให้กับผู้บริโภคที่ต้องการบ้านในช่วงนี้ อาทิ Facebook Live พาเยี่ยมชมโครงการพร้อมมอบโปรโมชั่นพิเศษ โดยนำร่องทาวน์โฮมทำเลศักยภาพหลายโครงการทั้งแบรนด์บ้านพฤกษา พฤกษาวิลล์ และเดอะคอนเนค ซึ่งได้ปรับใช้กลยุทธ์นี้ไปก่อนหน้าแล้ว ได้ผลตอบรับเป็นอย่างดี และยังช่วยบริหารค่าใช้จ่ายด้านการตลาดได้อย่างมีประสิทธิภาพ
นอกจากนั้น ยังได้เปิดแพลตฟอร์มการจองบ้านออนไลน์พร้อมราคาและเงื่อนไขสุดพิเศษ (Hot Deals) ผ่านทาง www.pruksa.com  และยังมีการจัดแคมเปญพิเศษเพื่อกระตุ้นการตัดสินใจซื้อ และสื่อสารผ่านทาง Facebook Live  รวมถึงการให้บริการผ่าน Line ที่มีผู้สนใจอย่างต่อเนื่อง นอกจากนี้ยังเป็นโอกาสที่ดีสำหรับผู้ที่ต้องการมีรายได้เสริมในช่วงนี้ สมัครเป็นนายหน้าขายอสังหาริมทรัพย์ (Freelance Broker) ไม่จำเป็นต้องมีประสบการณ์การขายมาก่อน  โดยจะได้รับค่าคอมมิชชั่นจากการขายอยู่ที่ 2.5%
ด้านบุคลากร พฤกษาให้ความสำคัญต่อสุขภาพและความปลอดภัยของพนักงานและลูกค้า โดยมีการจัดตั้งศูนย์ Hot line เฉพาะกิจร่วมกับทีมแพทย์วิมุต สำหรับลูกค้าหรือพนักงานพฤกษาที่มีอาการป่วยหรือสงสัยเข้าข่ายเฝ้าระวังไวรัสโควิด-19 สามารถโทรเข้ามาปรึกษาทีมแพทย์วิมุตโดยตรง และยังมีนโยบายให้พนักงานสามารถทำงานที่บ้าน (Work from home)
โดยโครงการที่อยู่ระหว่างการเปิดขายก็ได้เพิ่มความเข้มข้นด้านมาตรการป้องกันไวรัสโควิด-19 ขั้นสูงสุด ทั้งการวัดอุณหภูมิ การจัดหาหน้ากากอนามัย เจลแอลกอฮอลล์สำหรับล้างมือ การเพิ่มความถี่ในการทำความสะอาดจุดสัมผัสภายในสำนักงานขายและบ้านตัวอย่าง เพื่อให้ลูกค้าสามารถเขาเยี่ยมชมโครงการได้อย่างปลอดภัยและอุ่นใจ
สำหรับลูกค้าที่เข้าอยู่อาศัยแล้ว ก็ได้มีการประสานงานร่วมกับนิติบุคคลในการจัดเตรียมเวชภัณฑ์ต่าง ๆ เช่น บริการจุดเจลแอลกอฮอลล์อย่างพอเพียง ฉีดพ่นฆ่าเชื้อบริเวณส่วนกลาง  มีการจัดเตรียมทีมอำนวยความสะดวกลูกค้าที่ต้องกักตัวหรือมีการติดเชื้อภายในห้องชุดคอนโด นอกจากนี้ ยังมีมาตรการคัดกรองผู้ที่มาติดต่อที่อาคารสำนักงานใหญ่ ทั้งการตรวจวัดอุณภูมิ การจัดระเบียบลิฟต์โดยสาร และให้ผู้ที่มาติดต่อสวมหน้ากากอนามัย และล้างมือด้วยเจลแอลกอฮอล์ก่อนเข้าอาคาร